उसी दिन से, यानी शूर्पनखा की नाक को खोकर औरतों ने यह तय कर लिया है कि वे प्रणय और परिणय का प्रस्ताव पुरुषों की तरफ़ से आने देंगी, खुद पहल नहीं करेंगी। वे शिकार को जाल में फाँसेगी तो सही, लेकिन हमेशा अपने जुल्म से इनकार करती रहेंगी। मन ही मन जान तो देती रहेंगी, मगर मुँह से उफ न करेंगी। ज़रा सोचिए, अगर शूर्पनखा की नाक न कटी होती और नारियाँ पुरुषों के घर जाकर यह कहतीं कि 'हाय, हम तुम पर मरती हैं?' तो सृष्टि नहीं चलती, मानें या न मानें प्रलय हो जाती। इस प्रलय को रोका किसने? शूर्पनखा की नाक ने!